বার্ষিক উন্নয়ন কর্মসূচির (এডিপি) আওতায় প্রতিটি মন্ত্রণালয়কে প্রতিবছর যে টাকা (বিনিয়োগ) দেওয়া হয়, এখন থেকে তার ৩০ শতাংশ দিয়ে সরকারি বেসরকারি অংশীদারির (পিপিপি) মাধ্যমে প্রকল্প নিতে হবে। যেমন এক অর্থবছরে সড়ক ও জনপথ বিভাগে যদি ১০০ টাকা বরাদ্দ থাকে, তার ৩০ শতাংশ টাকা পিপিপির আওতায় প্রকল্প গ্রহণ করে তা বাস্তবায়ন করতে হবে। পিপিপির মাধ্যমে প্রকল্প বাস্তবায়নে গতি আনার পাশাপাশি এই মডেলকে জনপ্রিয় করে তুলতে প্রধানমন্ত্রীর কার্যালয় থেকে এমন নির্দেশ দেওয়া হয়েছে। প্রধানমন্ত্রীর কার্যালয় থেকে পাওয়া নির্দেশ সব মন্ত্রণালয় ও বিভাগকে এরই মধ্যে জানিয়ে দিয়েছে পরিকল্পনা কমিশন। পিপিপিতে প্রকল্প নিতে প্রয়োজনীয় ব্যবস্থা গ্রহণে সব মন্ত্রণালয় ও বিভাগকে বলা হয়েছে চিঠিতে। এডিপিতে অর্থায়ন ও প্রকল্প অনুমোদনের প্রক্রিয়া যেহেতু পরিকল্পনা কমিশন করে থাকে, সে জন্য পিপিপির প্রকল্পগুলোও তদারকির দায়িত্ব দেওয়া হয়েছে কমিশনকে। এ জন্য কমিশনে পিপিপির জন্য আলাদা একটি সেল গঠনের চিন্তা-ভাবনাও শুরু হয়েছে। উদ্দেশ্য, পিপিপির আওতায় প্রকল্পের সংখ্যা বাড়ানো। পিপিপিকে কার্যকর করা এবং দ্রুত কাঙ্ক্ষিত অর্থনৈতিক প্রবৃদ্ধি অর্জন করা।